# *PROJEKTS*

**LATVIJAS REPUBLIKAS MINISTRU KABINETS**

2018. gada Noteikumi Nr. Rīgā (prot. Nr. .§)

**Kritēriji atkritumu stadijas izbeigšanai gumijas materiāliem, kas iegūti no riepām**

Izdoti saskaņā ar

Atkritumu apsaimniekošanas likuma   
4.panta trešo daļu un 6. panta 11.punktu

**I. Vispārīgais jautājums**

1. Šie noteikumi nosaka:
   1. kritērijus par atkritumu stadijas izbeigšanu gumijas materiāliem, kas iegūti no riepām;
   2. kārtību, kādā piemērojami kritēriji atkritumu stadijas izbeigšanai gumijas materiāliem, kas iegūti no riepām.

**II. Kritēriji par atkritumu stadijas izbeigšanu gumijas materiāliem, kas iegūti no riepām**

1. Par otrreizējām izejvielām ir uzskatāmi gumijas materiāli, kas iegūti no riepām, ja tos pēc to pārstrādes vai materiālu reģenerācijas realizē tirgū un tie atbilst kādam no šiem kritērijiem:
   1. pārstrādes vai reģenerācijas procesā radies materiāls atbilst kritērijiem, kuri noteikti šo noteikumu 1. pielikuma 1. punktā;
   2. lietotās riepas, ko izmanto kā izejvielas pārstrādē, atbilst šo noteikumu 1. pielikuma 2. punktā noteiktajiem kritērijiem;
   3. gumijas materiāli, kas iegūti no lietotām riepām, ko izmanto kā izejvielas reģenerācijā, ir iepriekš apstrādāti saskaņā ar kritērijiem, kas noteikti šo noteikumu 1. pielikuma 3. punktā.
2. No riepām iegūtās otrreizējās izejvielas  ir gumija, kas iegūta, sasmalcinot, sadrupinot vai granulējot riepas, un tos paredzēts izmantot materiālos ar saistvielu un bez tās.
3. No riepām iegūst šādas otrreizējās izejvielas:
   1. gumijas pulveris – gumijas materiāls, kas iegūts no lietotām riepām, veicot to pārstrādi, lai iegūtu smalkas daļiņas, kuru izmērs nepārsniedz 0,8 mm;
   2. gumijas granulas – gumijas materiāls, kas iegūts no lietotām riepām, veicot to pārstrādi, lai iegūtu smalkas daļiņas, kuru izmērs ir no 0,8 mm līdz 20 mm;
   3. gumijas skaidas– gumijas materiāls, kurš iegūts no lietotām riepām, veicot mehānisku pārstrādi, kā ietvaros riepas tiek drupinātas, sasmalcinātas vai saplēstas neregulāras formas daļās, kuru izmērs ir 10 mm – 50 mm;
   4. sasmalcināta gumija – gumijas materiāls, kurš iegūts no lietotām riepām, veicot mehānisku pārstrādi, kā ietvaros riepas tiek drupinātas, sasmalcinātas vai saplēstas neregulāras formas daļās, kuru izmērs galvenokārt ir 50 mm–300 mm;
   5. gumijas atgriezumi – gumijas materiāls, kurš iegūts no lietotām riepām, veicot mehānisku pārstrādi, kā ietvaros riepas tiek drupinātas, sasmalcinātas vai saplēstas neregulāras formas daļās, kuru izmērs galvenokārt ir lielāks nekā 300 mm.
4. Gumijas materiāli nav uzskatāmi par otrreizējām izejvielām un ir uzskatāmi par atkritumiem, ja tie tiek izmantoti šādiem mērķiem:
   1. sadedzināšanai ar enerģijas reģenerāciju vai bez tās;
   2. pirolīzei, plazmolīzei, gazifikācijai un līdzīgām tehnoloģijām;
   3. apglabāšanai poligonā vai uzglabāšanai uz periodu, kas ir ilgāks par 1 gadu;

**III. Kārtība, kādā piemērojami kritēriji atkritumu stadijas izbeigšanai gumijas materiāliem**

1. Pārstrādes vai reģenerācijas darbības veicējs nodrošina, ka katrai no riepām iegūto gumijas materiālu partijai ir sagatavota deklarācija par atbilstību šo noteikumu 2. punktā noteiktajiem atkritumu stadijas izbeigšanas kritērijiem (turpmāk – atbilstības deklarācija) (2. pielikums) .
2. Pārstrādes vai reģenerācijas darbības veicējs nodrošina, ka pārstrādāto vai reģenerēto riepu uzskaite tiek veikta atbilstoši normatīvajiem aktiem par vides statistikas oficiālajām veidlapām.
3. Atbilstības deklarācija ir pievienota visam no riepām iegūtu gumijas materiālu sūtījumam tā transportēšanas laikā. Ja sūtījuma transportēšana tiek veikta vairākās transporta vienībās, pārstrādes vai reģenerācijas darbības veicējs nodrošina, ka katrai transporta vienībai ir pievienots viens atbilstības deklarācijas eksemplārs.
4. Pārstrādes vai reģenerācijas darbības veicējs glabā atbilstības deklarācijas eksemplāru vismaz piecus gadus pēc atbilstības deklarācijas sagatavošanas datuma un iesniedz to pēc kompetento iestāžu pieprasījuma attiecīgo iestāžu noteiktajā termiņā.
5. Atbilstības deklarāciju var sagatavot elektroniski saskaņā ar normatīvajiem aktiem par elektroniskiem dokumentiem.
6. Katrai no riepām iegūtu gumijas materiālu partijai pārstrādes vai reģenerācijas darbības veicējs sagatavo attiecīgā produkta tehnisko specifikāciju, kura tiek pievienota atbilstības deklarācijai.
7. Pārstrādes vai reģenerācijas darbības veicējs izmanto kvalitātes vadības sistēmu, kas apliecina atbilstību šo noteikumu 2. punktā noteiktajiem kritērijiem.
8. Kvalitātes vadības sistēma ietver izstrādātu riepu pārstrādes vai reģenerācijas procesa aprakstu, kurā ietilpst vismaz šāda informācija:
   1. no riepām iegūtu gumijas materiālu pārstādes vai reģenerācijas kvalitātes uzraudzība, atbilstoši šo noteikumu 1. pielikumam;
   2. izmantotā paraugu ņemšanas metodika, paraugiem veiktās fizikālās un ķīmiskās analīzes, atbilstības novērtējuma kritēriji saskaņā ar tehniskajām prasībām, tehnisko prasību un attiecīgo pamatstandartu specifikācijas, produktu iepakošanas un glabāšanas procesa apraksts, marķējums un tehniskā dokumentācija;
   3. lietotu riepu atbilstības un noraidīšanas kritēriji, kontroles pasākumu un dokumentu veidi;
   4. visa pārstrādes vai reģenerācijas procesa apraksts, tostarp procesā radīto atkritumu turpmāka apsaimniekošana, uzglabāšanas noteikumi, kā arī potenciālo noieta tirgu;
   5. šo noteikumu 1. pielikuma 3. punktā aprakstīto pārstrādes vai reģenerācijas procesu un paņēmienu uzraudzība;
   6. no lietotām riepām iegūtu gumijas materiālu kvalitātes atbilstība;
   7. saraksts ar speciālistiem, kas ir atbildīgi par katru pārstrādes vai reģenerācijas procesa posmu;
   8. tehniskās dokumentācijas, marķējuma un atbilstības deklarācijas paraugi.
9. Kvalitātes vadības sistēmā ir pienākums norādīt arī paškontroles prasības , kas noteiktas katram kritērijam  1. pielikumā.
10. Visa informācija, piemēram, analīzes ziņojumi, radušos atkritumu daudzums un galamērķis, saražoto produktu daudzums un to galamērķis, informācija par darbinieku apmeklētajām apmācībām, informācija par klientu novērtējumu un cita saistītā informācija, ir jāglabā vismaz piecus gadus.
11. Personai, kas ir atbildīga par tādu gumijas materiālu ievešanu valsts teritorijā, kuri iegūti no lietotām riepām, ir jāsaņem attiecīgie apliecinājumi, ka pārstrādes vai reģenerācijas darbības veicējs izmanto kvalitātes vadības sistēmu.
12. Nacionālā standartizācijas institūcija, kas veic atbilstības novērtēšanas darbības, tostarp kalibrēšanu, testēšanu, sertificēšanu un inspekciju un kas ir akreditēta Eiropas Parlamenta un Padomes Regulas (EK) Nr. 765/2008 izpratnē, veic pārbaudi, vai kvalitātes vadības sistēma atbilst šo noteikumu prasībām. Pārbaudi veic reizi trīs gados, kā arī gadījumos, ja tiek veiktas būtiskas izmaiņas no lietotām riepām iegūtu gumijas materiālu ražošanas procesā.
13. Pārstrādes vai materiālu reģenerācijas veicējs pēc pieprasījuma nodrošina kompetentajām iestādēm piekļuvi kvalitātes vadības sistēmai.
14. Pēc pārstrādes vai materiālu reģenerācijas procesa veikšanas, pārstrādes vai materiālu reģenerācijas veicējs katrai otrreizējo izejveilu partijai sagatavo atbilstības deklarāciju un tehnisko dokumentāciju un sagatavo to realizācijai.

Ministru prezidents Māris Kučinskis

Vides aizsardzības un

reģionālās attīstības ministrs Kaspars Gerhards